બીજી મૂળ વાત એ કે મને માણસ કરતાં ગાયોની ઈર્ષા થાય છે કે સાલું તેત્રીસ કરોડમાંથી સમ ખાવા પૂરતો એક પણ દેવતા આપણામાં કેમ નઈ? ને ઉપરથી શેતાનનો વાસ. અઘરું છે આવું સાંભળવું, પણ કબૂલ તો કરવું પડે. ચાલો, આપણું તો સમજ્યા. દૂધ મેળવ્યા સિવાય ઝાઝું રિલેશન કંઈ નથી, પણ મહત્વની વાત એ છે કે થોડી ઉદાર ભાવના રાખી ખપપૂરતા દેવતા પોતાની પાસે રાખી બાકીના બચેલામાંથી થોડી ભેંશ, બકરી, ગધેડી, ઊંટડીને નઈ આપવાના? એ ગાય કંઈ માણસ થોડી છે. આ દેવતાઓનો પણ કોઈ ઉપરી હોય તો આ બધા મોરચો કાઢી ફરિયાદ કરે કે હે પ્રભુ! આ માણસ ગૌહત્યા બંધ કરો, ગાયોને બચાવો, પાંજરાપોળમાં દાન કરોના નારા લગાવે છે તો અમને (ભેંશ, મરઘા, ઊંટડી, બકરી) કોણ બચાવશે... અમે શું માણસોને દૂધ કે ઈંડું નથી આપતાં? ધેન વૉટ્સ રૉન્ગ વિથ અસ? ડિયર ગૉડ! પ્લીઝ ગિવ રિપ્લાય... ઈશ્વર પણ બિચારો જવાબ ક્યાંથી લાવે.